Bybelskool » Wat is die onderskeid tussen die ware en valse kerk? – Titus 1:10-2:1
Want daar is baie wat opstandig is teen die regte onderrig; hulle is praatjiesmakers en mislei mense. Dit is veral waar van dié uit die Jodedom. Hulle moet tot swye gebring word. Deur hulle verkeerde leer laat hulle hele gesinne van die waarheid afwyk – en dit vir skaamtelose winsbejag. Een van hulle eie mense, 'n profeet uit Kreta, het van hulle gesê: "Die Kretensers is almal leuenaars; hulle is wilde diere en lui vrate." Dit is waar. Berispe hulle dus so streng moontlik om hulle weer gesond in die geloof te maak. Hulle moet ophou om na Joodse mites en na die opdragte van mense te luister wat hulle rug op die waarheid gedraai het. Enigiets is rein vir dié wie se harte rein is. Maar niks is rein vir hulle wat korrup en ongelowig is nie, want hulle gedagtes en gewetens is besoedel. Sulke mense gee voor dat hulle God ken, maar hulle lewe weerspreek dit. Hulle is verwerplik en rebels, ware deugniete wat tot niks goeds in staat is nie. Maar jý moet die soort leefstyl bevorder wat die gesonde leer weerspieël. (NLV)
Paulus wil hê dat die gemeente teen dwaalleraars optree (1:11). Hulle monde moet ook nie net gesnoer word nie, maar hulle moet gehelp word om gesond in geloof te word, deur die gesonde leer aan te hang. Die dwaalleraars bevestig mense in hulle eie sondigheid. Só kan jy egter nie 'n gemeenskap verander nie! 'n Gesonde geloof kan net deur 'n gesonde leer tot 'n gesonde lewe lei. Met gesonde leer bedoel hy nie soseer die sistematisering van die Christelike geloof wat 'n mens aan 'n kweekskool of universiteit sou leer nie, maar eerder die praktiese toepassing van die geloof, waarin hulle deur Paulus onderrig is. 'n Mens sou ook van die gesonde leer as dissipelskap kon praat, as't ware die praktiese implikasies van jou geloof in Jesus Christus.
1. Waar sien jy in jou konteks opstand teen die regte onderrig uit die Skrif raak? Hoe raak dit jou?
2. Hoe kan jy help dat die soort leefstyl in jou konteks bevorder word wat die gesonde leër weerspieël?
3. Lees die verse later vandag weer om jou te herinner dat jou eie leefstyl die gesonde leer moet weerspieël.
4. Jy kan later vanaand die gedeelte weer lees in die konteks van Titus 1-2 sowel as my bydrae daaroor: Titus 1:1-16 – Gesonde geloof en Titus 2:1-15 – Gesonde leer.